Activitatea trupelor rusești se intensifică în direcția Kupiansk, spune armata Ucrainei
Statul Major General al Forțelor Armate ale Ucrainei a anunțat duminică, 26 mai, că s-a înregistrat o creștere bruscă a activității trupelor rusești în direcția Kupiansk, în regiunea Harkov, relatează The Kyiv Independent.
„Numărul ciocnirilor de la începutul zilei a crescut la 83. Ocupanții ruși depun eforturi maxime pentru a străpunge apărarea noastră”, se precizează în raport.
Asalturile rusești sunt în curs de desfășurare în zonele Novoiehorivka, Petropavlivka, Berestove și Hrekivka în direcția Kupiansk, a precizat Statul Major General.
De asemenea, asaltul rusesc în zona Pokrovsk din regiunea Donețk „nu scade”.
„Forțele ucrainene iau măsuri pentru a menține pozițiile și a distruge potențialul ofensiv al inamicului”, au mai transmis reprezentanții armatei ucrainene.
Potrivit raportului, trupele rusești au vizat duminică partea de nord a regiunii Harkov cu 22 de bombe aeriene ghidate.
Tot duminică, președintele Volodimir Zelenski a declarat că Rusia formează o altă grupare de trupe în apropierea graniței de nord a Ucrainei, pe fondul ofensivei în curs de desfășurare din Harkov.
O persoană a murit după ce o dronă a lovit o benzinărie de regiunea rusă Oriol, anunță guvernatorul
Regiunea rusă Oriol a fost vizată de un atac cu drone luni dimineață, a anunțat guvernatorul Andrei Klychkov. O persoană a murit și alte trei au fost rănite, în urma unei lovituri cu drona asupra unei benzinării, relatează agenția rusă de presă de stat Interfax.
„În această dimineață, în timpul unui alt atac masiv asupra regiunii Oriol, o dronă s-a prăbușit pe o stație de alimentare cu combustibil din orașul Livnî”, a scris guvernatorul pe Telegram.
Potrivit acestuia, serviciile de urgență și ofițerii administrației orașului care au ajuns la fața locului au fost atacați de o altă dronă.
„În timp ce interveneau la benzinărie, o altă dronă s-a prăbușit. Potrivit datelor preliminare, (…) în urma incidentului, șoferul celei de-a 8-a stații regionale de pompieri a fost ucis. Alți trei angajați ai serviciului au fost răniți”, a mai spus Klychkov.
Anterior, guvernatorul a anunțat că apărarea aeriană au distrus o dronă deasupra regiunii.
Și în regiunea Brianks, guvernatorul a anunțat că au fost doborâte două drone, notează tot Interfax.
„Două vehicule aeriene fără pilot de tip aeronavă au fost distruse deasupra districtelor Sevsky și Brasovsky de către forțele de apărare aeriană ale Ministerului rus al Apărării”, a scris șeful regiunii, Alexander Bogomaz, pe Telegram.
Potrivit acestuia, nu s-au înregistrat victime sau pagube.
Moscova reacţionează după apelul şefului NATO ca aliații să lase Ucraina să atace ţinte din Rusia cu armament din Occident: „Pare a fi o agonie”
La o zi după ce secretarul general al NATO, Jens Stoltenberg, a cerut aliaţilor Ucrainei să ridice interdicţiile impuse Kievului de a efectua atacuri pe teritoriului Rusiei, Moscova reacţionează prin vocea ministrului rus de Externe, Serghei Lavrov, care califică discuţiile o „disperare a Occidentului”, potrivit TASS.
Marea Britanie şi Suedia au anunţat că Ucraina poate folosi armele furnizate pentru a lovi ţinte din Rusia, în timp ce Casa Albă încă discută privind restricţiile, iar Germania a respins utilizarea armelor germane de către Ucraina pe teritoriul rus.